Συντεταγμένες: 41°23′20″N 44°30′45″E﻿ / ﻿41.38889°N 44.51250°E﻿ / 41.38889; 44.51250

Η εκκλησίαAρχιτεκτονικές λεπτομέρειεςΤο εσωτερικό της βασιλικής
**Ο Καθεδρικός Ναός του Μπολνίσι Σιόνι** ( γεωργιανά: ბოლნისის სიონი) είναι μια Γεωργιανή Ορθόδοξη βασιλική στο χωριό Μπολνίσι του δήμου Μπολνίσι της Γεωργίας. Χτίστηκε το 478-493, και είναι το αρχαιότερο εκκλησιαστικό κτίριο στην Γεωργία.

Ιστορία
-------

Ο καθεδρικός ναός κατασκευάστηκε τον 5ο αιώνα, με επιβλέποντα του έργου, που διήρκεσε 15 χρόνια, τον Επίσκοπο Δαβίδ. Επρόκειτο για μία περίοδο πολιτικής και πολιτιστικής ανάκαμψης για τη Γεωργία κατά την οποία δραστηριοποιήθηκε και ο Βαχτάνγκ Γκοργκασάλι. Τότε οι Γεωργιανοί διατηρούσαν επαφές με την Περσία, και φαίνεται πως έχουν δεχτεί επιρροές από την τέχνη και την αρχιτεκτονική του Ιράν, της Αρμενίας και της Εγγύς Ανατολής. 

Τον 7ο αιώνα κατασκευάστηκε ένα μικρό παρεκκλήσι στα ανατολικά του ναού.

Το 1634, κατά την εισβολή των Περσών το κτίριο υπέστη σοβαρές ζημιές. Κατά τον 17ο αιώνα έγιναν έργα αποκατάστασης της εκκλησίας με διαταγή του Βασιλιά του Κάρτλι και βαλή, Ρόσταμ, και της Βασίλισσάς του, Μαριάμ. Προς τα τέλη του ίδιου αιώνα, με διαταγή του βασιλιά Γεωργίου ΙΑ', ο επίσκοπος Νικόλας έκανε έργα ανακατασκευής της εκκλησίας και έχτισε ένα καμπαναριό στα νοτιοδυτικά του ναού. Επίσης, ανοίχτηκε μία πόρτα στον δυτικό τοίχο.

Ανάγλυφα της εκκλησίαςΕπιγραφή στα αρχαία Γεωργιανά. Εγγεγραμμένος σε κύκλο είναι ο Σταυρός του Μπολνίσι, ένα εθνικό σύμβολο της Γεωργίας
Έκτοτε η εκκλησία έχει ανακαινιστεί και επισκευαστεί αρκετές φορές, με πιο πρόσφατα τα έργα συντήρησης του 1970-1.

Περιγραφή
---------

Η εκκλησία έχει διαστάσεις: 27,8 μ. μήκος, 24,5 μ. πλάτος και 11 μ. μέγιστο ύψος. Πρόκειται για μία βασιλική που χωρίζεται σε τρία κλίτη με 5 ζεύγη κολόνων. Το μεσαίο κλίτος είναι το υψηλότερο. Για την κατασκευή έχουν χρησιμοποιηθεί πέτρες στο εξωτερικό και μάρμαρα στο εσωτερικό. Αρχικά είχε μία πόρτα στα νότια και δύο στα βόρεια, ενώ η πόρτα στα δυτικά προστέθηκε κατά τον 17ο αιώνα. Στα ερείπια της νότιας πρόσοψης φαίνεται ότι για την κατασκευή του κτιρίου χρησιμοποιήθηκαν ομοιόμορφα δομικά στοιχεία τοιχοποιίας.

Το καμπαναριό και άλλα στοιχεία του ναού
Το διακοσμητικό σχέδιο του ναού ήταν Σασσανικού στυλ. Τα νότια και κεντρικά τμήματα της εκκλησίας είναι διακοσμημένα με αραβουργήματα, ελικοειδή και φυλλοειδή μοτίβα κληματαριάς. Στα ανάγλυφα του ναού περιλαμβάνονται σκηνές κυνηγιού, πουλιά και ζώα. Ιδιαίτερο χαρακτηριστικό είναι ο Σταυρός του Μπολνίσι, εγγεγραμμένος σε κύκλο, που θεωρείται ως εθνικό σύμβολο της Γεωργίας.

Ο καθεδρικός ναός του Μπολνίσι Σιόνι είναι γνωστός για τις Γεωργιανές επιγραφές του, που είναι από τα παλαιότερα ιστορικά κείμενα στα Γεωργιανά. Σε αυτές αναφέρονται η ημερομηνία περάτωσης της κατασκευής και άλλες λεπτομέρειες για το έργο.

Βιβλιογραφία
------------

* V. Beridze, Georgian Soviet Encyclopedia, 2, Tbilisi, 1977, p. 454
* Sh. Amiranashvili, History of Georgian Art, Tbilisi, 1971, pp. 113–118
* V. Beridze, Bolnisi Sioni // fresco, No. 2, 1968, pp. 23–25

Παραπομπές
----------

1. ↑  Rapp, Stephen H. (2003), Studies in Medieval Georgian Historiography: Early Texts And Eurasian Contexts, p. 316. Peeters Bvba,
2. 1 2 3  Piranashvili, Maka (2016). «Mystics as a Product of Cultural Tourism (On the Example of Georgia's Archeology)». *European Scientific Journal*: 110-112.. Ανακτήθηκε στις 18 November 2018.
3. 1 2 3 4 5  «ბოლნისის სიონი - ვ.ბერიძე». *saunje.ge*. Ανακτήθηκε στις 27 Ιουλίου 2019.
4. ↑  Rapp, Stephen H (2009). «The Iranian heritage of Georgia: Breathing new life into the pre-Bagratid historiographical tradition». *Iranica Antiqua* (44): 659.. Ανακτήθηκε στις 18 November 2018. [*νεκρός σύνδεσμος*]
5. 1 2 3  «ბოლნისის სიონი». *Georgian Travel Guide* (στα Γεωργιανά). Ανακτήθηκε στις 27 Ιουλίου 2019.